薛子舒半鏡
作者：釋居簡
朝代：宋

paragraphs: 饑蟇緣雲吞嬋娟，徑圓千里虧一邊。
何年吹缺墮九地，更復幾時飛上天。
不悟素爲明所誤，削地更無開拓處。
遂使騎鯨汗漫歸，擬斫婆娑鏡中樹。
又疑白玉樓居大手筆，喝得倒行輪半仄。
至今弗作玻璃聲，猶自錚錚作金石。
不然十連酬賈難，怒髮凜凜衝其冠。
歸來寒芒耿夜闌，亭亭小試龍文看。
半規朣朣儘分曉，團團如漆知多少。
是中觀德又觀空，缺處何曾礙圓照。